**Jarný príbeh**

Bol raz jeden chlapček, ktorý chcel vždy všetko vedieť, preto mu každý deň pred spaním hovorila stará mama rôzne príbehy....

Kedysi dávno žila v našej krajine víla Jar. Mala sestry Jeseň a Zimu. Jar bola z nich najmladšia. Keď sa víla Jeseň prešla po krajine, začalo lístie na všetkých stromoch žltnúť, hnednúť, červenať sa a pomaly opadávalo zo stromov, i kvietky začali vädnúť, ľudia pozbierali všetku úrodu a celá krajina akoby zaspávala.Ale keď sa prešla po krajine víla Zima, konáre stromov už dávno nemali lístie a z neba začali na suché konáre a vetvičky padať malé biele vločky, až celú krajinu pokryla biela prikrývka. Všetko bolo biele....I zvieratká sa poschovávali k zimnému spánku, aby mohli prežiť niekedy až veľmi krutú zimu... Sem-tam sa po krajine potulovali Meluzína s Víchricou.

No však, keď sa prešla po krajine víla Jar, začalo sa všetko prebúdzať k životu. Začali kvitnúť prvé kvietky, na stromoch sa objavili prvé púčiky, prebudili sa zvieratká zo zimného spánku a začali veselo behať po lúkach a lesoch. Vtáčiky veselo štebotali a vracali sa z teplých krajín opäť domov. Bolo to nádherné!

Lenže čosi víle Jari chýbalo. Jej sestry Jeseň a Zima sa prechádzali a hrávali často spolu, len Jar sa nemala s kým zabaviť. Jedného dňa prišiel do krajiny chlapec, ktorý keď chodil po krajine, celý žiaril. Slnko na oblohe začalo viac hriať, voda začala rezkejšie tiecť i zvieratká začali veselšie žiť. Chlapec v nich prebudil radosť, vyžarovala z neho neuveriteľná energia. No vždy ,keď odchádzal, všetko sa zmenilo, vtedy pribehla víla Jeseň a opäť začali opadávať listy zo stromov... Potom prišla víla Zima a všetko bolo biele.... Po nej prišla Jar a keď odchádzala, v tom sa zjavil utešený chlapec a všetko bolo v tom okamihu nádherné. Jar ho raz zastavila a navrhla mu, aby sa spolu zabávali. Keďže chlapec bol sám, a nemal žiadnych kamarátov, súhlasil, lebo sa mu víla Jar zapáčila. Keď sa ho víla Jar spýtala ako sa volá, odpovedal jej, že sa volá Leto. Tak sa stali najlepšími kamarátmi.

A tak sa stále striedajú štyri ročné obdobia jar, leto, jeseň, zima.

Vypočuť si text rozprávky. Vedieť reprodukovať obsah rozprávky.